„Selline kutse oli minu silmis auasi.“
„Teil on võimalus aastas vähemalt 12 korda kellegi elu päästa.“
„Keset päeva hea tunnike istuda ja puhata, tehes head kellelegi.“
MIS ON AFEREES?
Aferees on võimalus ühe loovutusega anda rohkem! Protseduuri ajal eraldatakse doonori verest vajalik verekomponent ning ülejäänud verekomponendid kantakse doonorile tagasi.
Plasmafereesil kogutakse kolm ravidoosi plasmat, milleks muidu läheks vaja mitme täisveredoonori abi. Afereesi kaudu saadud plasma on kvaliteetsem.
Plasmaferees sobib enamikule meesdoonoritele, kes taluvad hästi vereloovutust.
Lisaks plasmafereesile ja tehakse meie verekeskuses ka multikomponent-afereesi protseduure, mille käigus saab koguda samaaegselt trombotsüüte (vereliistakud), plasmat ning vajadusel ka erütrotsüüte (punalibled).
Plasmafereesi BOONUSED
+ afereesi protseduur on mugav ja tervisele ohutu
+ võimalus loovutada kvaliteetset plasmat, millest saab valmistada mitu ravidoosi
+ afereesi ajal on võimalik kasutada verekeskuse internetiühendusega sülearvutit, vaadata telerit ja lugeda värskeid ajakirju
+ afereesidoonorid on terved inimesed, kes hoolivad ka teiste tervisest
+ ainult plasmat loovutades jäävad doonorile teised verekomponendid alles ja veri taastub juba kahe nädalaga
+ plasmafereesi doonoril on võimalus nautida koos kaaslasega kultuurielamust, kui on tehtud teatud hulk annetusi
NÕUDED afereesidoonorile
+ 18-55aastane meesdoonor
+ viimasel ajal vähemalt paar korda kõrvalnähtudeta verd loovutanud
+ protseduuriks sobivad veenid
+ hea tervis ja normis analüüsid
+ julgus proovida uusi asju
+ tahe teisi inimesi aidata
Kuidas protseduur käib?
Afereesidoonori verest eraldatakse plasma tsentrifugaalmeetodiga spetsiaalses masinas ehk separaatoris. Masinas on ühekordseks kasutamiseks mõeldud kinnine plastiksüsteem, mis ühendatakse nõela abil doonoriga. Selleks, et veri ei hüübiks, lisatakse doonori verele hüübimist takistavat ainet (antikogulant). Tsentrifuugimisel eraldatud plasma kogutakse steriilsesse kotti, ülejäänud vere komponendid kantakse doonorile tagasi.
Plasmafereesi käigus kogutakse 720 ml plasmat ning selleks tehakse mitu verevõtmise ja tagastamise tsüklit. Protseduur kestab 40-50 minutit ja on doonorile ohutu.
Esineda võivad kõrvalnähud
* Külmatunne punaliblede tagastamisel
* Tundlikkuse korral antikoagulandile kerge kihelustunne huultel
* Verevalum punktsiooni kohas
* Peapööritus, iiveldus
NB! Kõik reaktsioonid mööduvad kiiresti ning ei põhjusta tervisehäireid
Kui sageli võib afereesi protseduure teha?
Plasmafereeside vaheline aeg on minimaalselt 2 nädalat, intervall plasmafereesi ja täisvereloovutuse vahel on 30 päeva. Trombotsüüt- ja multikomponent-afereeside vaheline aeg on minimaalselt 1 kuu
Mis loovutatud plasmast edasi saab?
Plasma sisaldab valke ja hüübimisaineid. Külmutatud plasmadoose võib säilitada -25° ja madalama temperatuuri juures ning kasutada 3 aasta jooksul. Plasma ülekanded patsientidele on näidustatud hüübimishäirete korral ning massiivsete verejooksude korvamiseks.
Soovin hakata afereesidoonoriks! Kuidas seda teha?
Kui soovid hakata plasmaafereesi doonoriks, võta julgelt verekeskusega ühendust telefoni või e-maili teel või meid külastades. Afereesiks sobivus otsustatakse meditsiinilisel läbivaatusel, protseduure tehakse verekeskuse majas Ädala tn 2, Tallinn. Enda soovist saab märku anda:
Telefonil: 617 3009
E-mail teel: email@example.com
Põhja-Eesti Regionaalhaigla verekeskus, Ädala 2, TALLINN
E, R kell 08.00 - 16.00
T-N kell 11.00 - 19.00
Afereesidoonorid on öelnud:
„Tundus, et nii saan teha suurema heateo – võimalus anda rohkem.“
„See annab võimaluse protseduuri ajal tund aega täiesti rahulikult ja segamatult olla.“
„Kui Teid kutsutakse, võtke kutse kindlasti vastu. Sest afereesidoonorid on doonorite eliit – igaüht ei paluta.“